Ci, kerzi regularnie czytajōm nasze posty, na isto majōm już w łepach jakiś ôbroz Lizbōny i myjszych miast wele nij. Na bildach idzie uwidzieć jako wszyjsko tam wyglōndo – stawiynia taplajōm sie w klarze, ludzie żyjōm se po leku, psy robiōm na sztreki i żodyn sie ô to niy staro. Stolica je ciepło, pełno turystōw, trocha umazano, ale durś gryfno.
W tym poście zbiyrōmy wszyjsko do kupy, coby pokozać Wōm kōmpletno Lizbōna. Place, ździebko kōnsztu, sztrasbana i futer. Żodnej godki ku szkubaczce, same kōnkrety. Dejcie pozōr – linki w tekście kludzōm abo do naszych inkszych postōw, abo do zajty infolizbona.pl, na kerej doczytocie co trza (werci sie!). Dzisioj ôd A do K. Jadymy!
A – azulejos
Skuli tych kwadratowych płytek, cołkie miasto je farebne i bai ajnfachowo drōga wyglōndo jak aussztelōng. Jak kery mo wiyncyj czasu, to byzuch w Museu Nacional do Azulejo je niygupiōm idyjōm.
Ôtwarte: wtorek-nidziela, ôd 10:00 do 18:00
Ajntryty: 5€ normalny, 2.5€ starziki, szkolorze i sztudynty, 0€ wszyjscy w piyrszo nidziela w miesiōncu
B – Bairro Alto
Imprezowo tajla miasta, w kerej sztudynci z Erasmusa siedzōm bez pōłek swojigo byzuchu w Portugaliji. Nōm lepszy spasowała za widnioka – majōm tam dizajnerske geszefty, bōnte kety nad gowami i drinki po ojro 😉
C – Convento da Ordem do Carmo
Ruiny Carmo to je to, co sie ôstoło ze kościoła i klosztoru karmelitōw po 1755 roku, kedy tak fest zaszelōntało Lizbōnōm. W strzodku je tera Muzeum Archeologiczne. Stawiynie znojdziecie bez problymu – stoi zaro przi aufcugu Santa Justa, a na przeciwko Zōmku św. Jorga. Nojlepsze w Carmo je to, że… ni mo dachu.
Ôtwarte: pyndziałek-sobota, ôd 10:00 do 18:00 (październik-maj) i ôd 10:00 do 19:00 (czyrwiec-wrzesiyń)
Ajntryt: 3.5€ normalny, 2.5€ sztudyncki
C (2) – Campo Pequeno
Niy wiymy czamu, ale mało je ludzi, kerzi znajōm Campo Pequeno. A ta aryna niy yno fajnie wyglōndo jak sie patrzi ze dworu, ale to je jedyno sztela, kaj pozaglōndać na rychtycznych torreadorōw! Godziny, cyny i to, co gynau idzie ôbejrzeć znojdziecie na zajcie www.campopequeno.com (yno po portugalsku).
D – Deus
Deus znaczy Pōnbōczek. Portugalijo, jak na państwo w “nowoczesnej” Europie kero znōmy, je fest religijno. Ale Pōnbōczka znojdziecie tam niy yno w kościołach i kapliczkach, ale tyż u… piekorza! Pão de Deus to słodko żymła z posypkōm, kero masa Portugalczykōw jy ze szinkōm i kyjzōm. Dejcie pozōr, niy kożdymu zasmakuje taki miszōng 😉
E – Erasmus
Skuli programu Erasmus+ my w ogōle do Lizbōny pojechali. Dlo tych, kerzy sztyjc sztudiyrujōm, mōmy dobre nowiny – okrōm wyjazdōw na zagraniczne uczelnie, idzie tyż wybrać sie na praktyki. Trza mieć yno minimum dwa miesiōnce wolnego, znojś se firma, kero bydzie miała dlo Wos czos i cosik do roboty i przynś bez rekrutacyjo na swojij uczelni (chocioż niy wdycki, bo czasym tak mało ludzi ô tym wiy, że je masa placōw fraj). A za sztypyndium idzie zapłacić za izba i mōno jeszcze co zostanie na
pora piw ajntryt do muzeum.
Inksze na E: elevador, Estadio da Luz
F – Fado
Fado to tako fest ymocjōnalno muzyka, kero zaczła sie w chałpkach i szynkach Alfamy. Same miano znaczy “los”. Coby rychtyk chycić co to je i czamu je take znōme, idźcie do Muzeum Fado. My mieli taki cufal, że wysłali nos tam z roboty – dostalimy za bilety i jeszcze czekoł na nos ôprowodzocz. Tōż spamiyntejcie – jak bydziecie szukać roboty/praktyk w Lizbōnie, to kōniecznie napiszcie, że „chcecie poznać kultura i tradycje” 😉
Ôtwarte: wtorek-nidziela, ôd 10:00 do 18:00
Ajntryt: 5€ normalny, 0€ piyrszo nidziela w miesiōncu
G – gōrki
Ô spadzitych drōgach doś już żeście sie naczytali. Tōż wejrzijcie jeszcze yno na pora bildōw z ajnfachowych placōw, kere skiż gōrek wyglōndajōm choby ze bojki.
H – Hierōnimici
Klosztor Hierōnimitōw to nojgryfniyjszy klosztor, jaki my w życiu widzieli. Forgot!
I – izba
Po przekopaniu masy ôgłoszek z miyszkaniami, znodlimy w kōńcu swoja izba. Idzie szukać bez airbnb abo inksze zajty, ale u nos nojlepij ôpłaciło sie wciepanie swojij ôgłoszki ô tym, że szukōmy jakigo placu pod gipsdekōm, na forum dlo Erasmusōw. Jeszcze w dōma ôdebralimy maila ôd Federico ze ôfertōm, ale zdecydowalimy sie na przekludzka dziepiyro na miyjscu, jak już ôbejrzelimy se nasza nowo szlafsztuba. Nojlepsze sztele (cyna/jakość/dojazdy) do pomiyszkania na dugszy czos znojdziecie wele banōw Anjos, São Sebastião, Almada i Arroios. Cyna jednej izby na miesiōnc (z rachunkami): ôd 300 do 500€. Zaôbycz idzie pomiyszkać za te same pijōndze we dwōjka i żodyn niy robi ô to larma.
J – Jezus
Statua Jezusa, kopia mostu Golden Gate i bezmała nojlepsze knajpy? Spōmnijcie se post ô Almadzie.
K – klimat
Chocioż pogoda w Lizbōnie je super, to dejcie pozōr – wczas rano i niyskoro we nocy umi być fest zima. Ale tak po prowdzie to nojwiynkszy problym tamek, to wioter. Skuli bliskij wody i masy gōrek, sztyjc tam wieje. Tōż bai bez lato weźcie se cwiter pod parza.
Tajla drugo tukej: Lizbōna ôd L do Z 🙂
szl_Latn szl_Latn spa_Latn szl_Latn szl_Latn szl_Latn por_Latn szl_Latn por_Latn szl_Latn szl_Latn szl_Latn glg_Latn szl_Latn kea_Latn szl_Latn por_Latn szl_Latn szl_Latn glg_Latn hat_Latn szl_Latn szl_Latn szl_Latn szl_Latn szl_Latn deu_Latn szl_Latn pol_Latn szl_Latn ltg_Latn szl_Latn szl_Latn szl_Latn szl_Latn